b'\n_START_ARTICLE_\nMetro (ravintola)\n_START_PARAGRAPH_\nMetro oli Lahdessa vuoteen 2013 saakka toiminut olutravintola. Metron erikoisuutena voidaan pit\xc3\xa4\xc3\xa4 sit\xc3\xa4, ett\xc3\xa4 se toimi Lahden Alatorin alla entisiss\xc3\xa4 yleisen k\xc3\xa4ym\xc3\xa4l\xc3\xa4n tiloissa, baaritiskin ollessa entisen k\xc3\xa4ym\xc3\xa4l\xc3\xa4n lippukassan paikalla. Ravintola profiloitui rauhalliseksi laajan valikoiman erikoisolut- ja sahtiravintolaksi, joka sai huomiota sek\xc3\xa4 kotimaisten ett\xc3\xa4 ulkomaisten olutharrastajien keskuudessa  . Toimintaa py\xc3\xb6ritti yritt\xc3\xa4j\xc3\xa4 Kari Kaksonen .\n_START_SECTION_\nHistoria\n_START_PARAGRAPH_\nRavintola Metro toimi Lahden alatorilla 1990-luvun alusta noin kahdenkymmenen vuoden ajan . Lahden alatorilla on sijainnut k\xc3\xa4ym\xc3\xa4l\xc3\xa4 jo 1879 vuodesta l\xc3\xa4htien toimien aluksi pienen arestihuoneen ulkorakennuksessa . Metron k\xc3\xa4yt\xc3\xb6ss\xc3\xa4 ollut entinen yleinen k\xc3\xa4ym\xc3\xa4l\xc3\xa4huoneisto valmistui vuonna 1952 ja se oli kaupunginarkkitehti Arvi Lepik\xc3\xb6n suunnittelema  . Metron toiminta kuitenkin loppui kev\xc3\xa4\xc3\xa4ll\xc3\xa4 2013. Alueella alkoivat arkeologiset kaivaukset, jotka liittyv\xc3\xa4t uuden toriparkin rakentamiseen. Kaivaukset ovat mittavimmat, joita alueella on tehty.    Lis\xc3\xa4ksi H\xc3\xa4meen ELY-keskus vaati Lahden kaupungilta, ett\xc3\xa4 alueella tehd\xc3\xa4\xc3\xa4n puhdistust\xc3\xb6it\xc3\xa4 johtuen Alatorin ymp\xc3\xa4rist\xc3\xb6ss\xc3\xa4 vuosina 1930-1950 sijainneen huoltoaseman aiheuttamasta maaper\xc3\xa4n pilaantumisesta    . Arkeologisten kaivausten ja maanpuhdistust\xc3\xb6iden johdosta entisen k\xc3\xa4ym\xc3\xa4l\xc3\xa4n tilat purettiin ja n\xc3\xa4in ollen my\xc3\xb6s Metro-ravintolan toiminta loppui. Metron yritt\xc3\xa4j\xc3\xa4 Kaksonen haki Lahden kaupungilta korvauksia vuokrasopimuksen oikeudettomasta irtisanomisesta, mutta Lahden kaupunginhallitus torjui korvausvaatimukset   . Yritt\xc3\xa4j\xc3\xa4n mukaan vaihtoehtoisia keinoja maan puhdistamiseksi ilman ravintolatilojen h\xc3\xa4vitt\xc3\xa4mist\xc3\xa4 ei selvitetty . Lahden kaupungin edustajien mukaan maan puhdistustoimet vaativat entisten k\xc3\xa4ym\xc3\xa4l\xc3\xa4tilojen h\xc3\xa4vitt\xc3\xa4misen .\n_START_SECTION_\nKansalaisliike Metron s\xc3\xa4ilytt\xc3\xa4misen puolesta\n_START_PARAGRAPH_\nMetron toiminnan lopettaminen aiheutti paljon keskustelua sek\xc3\xa4 internetiss\xc3\xa4 ett\xc3\xa4 Lahden alueen paikallislehdiss\xc3\xa4. Facebookissa toimi ryhm\xc3\xa4, joka puolustaa Metron toiminnan jatkamista.   Kansalaisliike yritti vedota lahtelaisiin p\xc3\xa4\xc3\xa4tt\xc3\xa4jiin my\xc3\xb6s j\xc3\xa4tt\xc3\xa4m\xc3\xa4ll\xc3\xa4 adressin Metron s\xc3\xa4ilytt\xc3\xa4misen puolesta joulukuussa 2012     . Kaupungin virkamiehet vakuuttivat aiemmin, ettei toriparkin rakentaminen vaikuta Metron toimintaan. Vaatimukset maaper\xc3\xa4n puhdistamisesta johtivat kuitenkin siihen, ett\xc3\xa4 Metron tilat puretaan.   Erityisesti Metron s\xc3\xa4ilytt\xc3\xa4mist\xc3\xa4 puolustettiin sen kulttuurihistoriallisella merkityksell\xc3\xa4 lahtelaisten kannalta  . Jo entiset k\xc3\xa4ym\xc3\xa4l\xc3\xa4tilat sin\xc3\xa4ns\xc3\xa4 olivat merkitykselliset ja Lahden kaupunginmuseo ilmoittikin kiinnostuksensa irrottaa k\xc3\xa4ym\xc3\xa4l\xc3\xa4\xc3\xa4n viev\xc3\xa4n k\xc3\xa4yt\xc3\xa4v\xc3\xa4n liuskekivimuurit. Tarkoituksena oli sijoittaa muurin osat esimerkiksi johonkin Lahden puistoista. Kaupunginmuseon mukaan sek\xc3\xa4 k\xc3\xa4ym\xc3\xa4l\xc3\xa4n portaat ett\xc3\xa4 niiden katokset ja liuskekivimuuri ovat t\xc3\xa4rke\xc3\xa4 osa Alatorin puistokokonaisuutta.'